Rozhodnutie Rady
z 22. apríla 1997
o uzatvorení dohody o obstarávaní v odvetví telekomunikácií a dohody vo forme memoranda o obstarávaní súkromných prevádzkovateľov telekomunikačných služieb medzi Európskym spoločenstvom a Kórejskou republikou
(97/784/ES)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, a najmä na jej článok 113 v súvislosti s článkom 228 ods. 2, prvá veta,
so zreteľom na návrh Komisie,
keďže by sa mala schváliť dohoda o telekomunikačnom obstarávaní a dohoda formou memoranda týkajúca sa obstarávania súkromných telekomunikačných operátorov medzi Európskym spoločenstvom a Kórejskou republikou;
keďže uzavretie dohody o telekomunikačnom obstarávaní a dohody formou memoranda by malo vychádzať z článku 113 zmluvy, pretože dohody sa uplatňujú iba na výrobky a služby, ktoré sú spojené s obstarávaním týchto výrobkov;
keďže je vhodné, aby Rada oprávnila Komisiu po porade s osobitným výborom, ktorý má menovať Rada, na schválenie zmien prílohy I k dohode o telekomunikačnom obstarávaní v mene spoločenstva; avšak keďže takéto oprávnenie sa obmedzí na zmeny vyplývajúce z uplatňovania postupu článku 8 smernice Rady 93/38/EHS zo 14. júna 1993, ktorá koordinuje proces obstarávania u subjektov pôsobiacich v odvetviach vody, energie, dopravy a telekomunikácií [1],
ROZHODLA TAKTO:
Článok 1
Týmto sa schvaľuje v mene spoločenstva dohoda o obstarávaní v odvetví telekomunikácií a dohoda vo forme memoranda o obstarávania súkromných prevádzkovateľov telekomunikačných služieb medzi Európskym spoločenstvom a Kórejskou republikou.
Texty dohody a memoranda sú pripojené k tomuto rozhodnutiu.
Článok 2
Týmto je predseda Rady oprávnený určiť osobu splnomocnenú na podpísanie dohody a memoranda, a tým právne zaviazať spoločenstvo.
Článok 3
Komisia je týmto oprávnená schváliť v mene spoločenstva zmeny prílohy I k dohode o obstarávaní v odvetví telekomunikácií.
Komisii bude pri tejto úlohe pomáhať osobitný výbor vymenovaný Radou.
Oprávnenie uvedené v prvom pododseku sa obmedzí na zmeny, ktoré budú potrebné v prípade, ak sa uplatnia postupy ustanovené v článku 8 smernice 93/38/EHS.
V Luxemburgu 22. apríla 1997